b'\n_START_ARTICLE_\nCubagua\n_START_SECTION_\nHist\xc3\xb2ria\n_START_PARAGRAPH_\nCrist\xc3\xb2for Colom va descobrir l\'illa de Cubagua el 14 d\'agost de 1498 durant el seu Tercer viatge quan navegant cap a occident per la costa septentrional de la pen\xc3\xadnsula de Paria va ensopegar amb aquesta illa a la qual va anomenar "Terra de Gr\xc3\xa0cia" (avui Vene\xc3\xa7uela), malgrat que no hi va desembarcar. Poc despr\xc3\xa9s del seu descobriment, altres navegants europeus van confirmar l\'exist\xc3\xa8ncia de rics jaciments de perles, aquesta explotaci\xc3\xb3 va donar origen al primer establiment espanyol a Vene\xc3\xa7uela. Segons Fra Bartolom\xc3\xa9 de les Casas, l\'any 1500, ja hi havia a Cubagua 50 aventurers instal\xc2\xb7lats que buscaven amb afany les preuades gemmes de nacre que usaven els nadius en el seu ornament personal. Aquest assentament per a l\'explotaci\xc3\xb3 d\'aquestes riqueses perl\xc3\xadferes ja constava d\'un cabildo i regidors pel 1510. Fins a l\'any de 1517 la poblaci\xc3\xb3 vivia en tendes i barraques._NEWLINE_Al principi fallaren tots els intents oficials d\'aconseguir la colonitzaci\xc3\xb3 de Cubagua, el problema d\'abastament d\'aigua era primordial i s\'arrib\xc3\xa0 a la conclusi\xc3\xb3 que l\'establiment d\'una vila en Cubagua no podia fructificar sense la pr\xc3\xa8via construcci\xc3\xb3 d\'una fortalesa a la desembocadura del riu de Cuman\xc3\xa1, el qual era el que subministrava l\'aigua dol\xc3\xa7a._NEWLINE_Segons Gonzalo Fern\xc3\xa1ndez de Oviedo y Vald\xc3\xa9s, l\'establiment de Cubagua data de l\'any 1517. A principis de 1523 es va construir la fortalesa de Cuman\xc3\xa1 i Cubagua \xc3\xa9s r\xc3\xa0pidament organitzada i sorgeix un auge extraordinari per l\'explotaci\xc3\xb3 de les perles. L\'any 1526 el poblat va ser elevat a la categoria de vila amb la denominaci\xc3\xb3 de "Vila de Santiago de Cubagua". El 13 de setembre de 1528 se li atorga el rang de ciutat, es dota d\'escut d\'armes, es dicten les primeres ordenances que concedeixen a la ciutat autonomia pol\xc3\xadtica i se li canvia el nom pel de "Nova Cadis ". Mitjan\xc3\xa7ant aquestes ordenances, la ciutat de Nova Cadis, avui reconeguda com la primera ciutat de Vene\xc3\xa7uela, no depenia de La Hispaniola i podia comerciar directament amb Espanya. Aix\xc3\xb2 contribueix al fet que els pobladors de Nova Cadis incrementin la seva activitat, substitueixen les barraques per cases de pedra, material portat des d\'Araya i augmenta el nombre d\'habitants. _NEWLINE_Tot i que es pensa que la causa de l\'abandonament de l\'illa va ser un tsunami l\'any 1541, l\'historiador neoespart\xc3\xa0 \xc3\x81ngel F\xc3\xa9lix G\xc3\xb3mez i d\'altres cronistes de Margarita defensaven la tesi que tal tsunami va ser en realitat una forta tempesta que va ocasionar danys en les ja gaireb\xc3\xa9 abandonades cases de l\'illa. Segons aquests historiadors, els pobladors van comen\xc3\xa7ar a marxar progressivament de Cubagua arran la davallada de la producci\xc3\xb3 de perles a partir del 1530 i, cap al 1538, comptaven amb el perm\xc3\xads oficial de la corona espanyola per a emigrar cap a altres indrets. _NEWLINE_La versi\xc3\xb3 m\xc3\xa9s factible sobre la seva despoblaci\xc3\xb3 definitiva es vincula amb un atac pirata l\'any 1543.'